Na temelju članka 35. Zakona o lokalnoj područnoj (regionalnoj) samoupravi („Narodne novine“ br. 33/01, 60/01, 129/05, 109/07, 125/08, 36/09, 150/11, 144/12, 19/13- pročišćeni tekst i 137/15- ispravak), članka 20. stavka 1. i članka 42. Zakona o lokalnim porezima (''Narodne novine'' br. 115/16 i 101/17) sukladno članku 17. Zakona o izmjenama Zakona o lokalnim porezima (''Narodne novine'' broj 101/17) i članka 30. Statuta Općine Povljana („Službeni glasnik Zadarske županije“ br. 14/17), Općinsko vijeće Općine Povljana na svojoj 23. sjednici održanoj dana 29. studenog 2019. godine donijelo je slijedeću

ODLUKU O POREZIMA OPĆINE POVLJANA

I. OPĆE ODREDBE

Članak 1.

Ovom se Odlukom utvrđuju vrste poreza koji pripadaju Općini Povljana kao vlastiti prihodi Općine, porezni obveznici, porezne osnovice, stope i visine, način obračuna i plaćanja poreza te oslobođenja od plaćanja poreza.

II. VRSTE POREZA

Članak 2.

Općinski porezi su:

1. Porez na potrošnju,
2. Porez na kuće za odmor,
3. Porez na korištenje javnih površina
4. Porez na promet nekretnina

*1. Porez na potrošnju*

Članak 3.

Porez na potrošnju plaća se na potrošnju alkoholnih pića (vinjak, rakiju i ostala žestoka pića), prirodnih vina, specijalnih vina, piva i bezalkoholnih pića u ugostiteljskim objektima.

Bezalkoholnim pićima, u smislu stavka 1. ovog članka, smatraju se gazirana pića i mineralne vode.

Članak 4.

Obveznici poreza na potrošnju iz članka 3. ove Odluke su pravne i fizičke osobe koje pružaju ugostiteljske usluge na području Općine Povljana.

Članak 5.

Osnovica poreza na potrošnju je prodajna cijena pića koje se proda u ugostiteljskim objektima.

Porez na potrošnju iz članka 3. ove Odluke plaća se po stopi od 3% na osnovicu iz stavka 1. ovog članka.

Članak 6.

Porez iz članka 3. ove Odluke obveznik poreza obračunava i plaća sukladno rokovima koji se određuju za obračun i plaćanje poreza na dodanu vrijednost.

Porezni obveznik mora za obračunsko razdoblje sam utvrditi obvezu poreza na potrošnju i iskazati ga u prijavi poreza na potrošnju, te dostaviti Poreznoj upravi, Područnom uredu – Ispostavi Pag.

Konačni obračun poreza na potrošnju porezni obveznik mora predati tijelu iz stavka 2.

ovog članka do kraja travnja za proteklu kalendarsku godinu, odnosno u roku od tri mjeseca

od prestanka poslovanja.

Članak 7.

Nadzor nad obračunavanjem i plaćanjem poreza na potrošnju obavlja Porezna uprava – Područni ured Zadar, Ispostava Pag.

Poreznoj upravi Područni ured Zadar za poslove iz stavka 1. ovog članka pripada naknada u ugovorenoj vrijednosti.

Ovlašćuje se Financijska agencija – Podružnica Rijeka da naknadu iz stavka 2. ovog članka obračuna i uplati u Državni proračun i to do zadnjeg dana u mjesecu za protekli mjesec.

*2. Porez na kuće za odmor*

Članak 8.

Porez na kuće za odmor plaćaju pravne i fizičke osobe koje su vlasnici kuća za odmor na području Općine.

Vlasnikom kuće za odmor smatra se ona osoba, odnosno osobe (suvlasnici) koje su uknjižene u zemljišnim knjigama kao vlasnici, odnosno suvlasnici.

Vlasnikom, odnosno suvlasnikom smatra se i osoba koja je vanknjižni vlasnik, odnosno suvlasnik ukoliko se to može utvrditi drugim dokazima kojim se može dokazati da je netko stekao nekretninu pravnim poslom, odlukom suda odnosno druge nadležne vlasti, nasljeđivanjem i na temelju zakona a nije uknjižen u zemljišnim knjigama.

Suvlasnici kuće za odmor su obveznici poreza na kuće za odmor u razmjeru koji odgovara njihovim suvlasničkim idealnim dijelovima, odnosno u onom dijelu koji je fizičkom razdiobom pripao pojedinom suvlasniku.

Kada pravna ili fizička osoba ima u vlasništvu dvije ili više kuća ili dva ili više stanova, od kojih jedno koristi za stanovanje u mjestu prebivališta a u drugom ili istom mjestu ima kuću ili stan koji koristi povremeno ili sezonski, te ostale kuće ili stanovi smatraju se kućom za odmor i za iste se plaća porez na kuće za odmor.

Privremeno prijavljivanje boravišta ne oslobađa od plaćanja poreza na kuće za odmor.

Za kuću koja je u izgradnji (nedovršena kuća ili stan) porez se plaća samo na korisnu površinu dijela kuće koja se može koristiti.

Članak 9.

Kućom za odmor smatra se svaka zgrada ili dio zgrade ili stan koji se koriste povremeno ili sezonski odnosno svaka zgrada koja je dovršena toliko da se može koristiti povremeno ili sezonski, što minimalno podrazumijeva da je na objektu postavljena vanjska stolarija.

Kućom za odmor smatra se i odmaralište.

Odmaralište je ugostiteljski objekt u kojem se pružaju usluge smještaja djelatnicima odnosno članovima udruženja i organizacija osnivača odmarališta, a mogu se pružati i druge usluge.

Povremeno ili sezonsko korištenje kuće za odmor, u smislu stavka 1. ovog članka, podrazumijeva korištenje kuće za odmor u godini koja prethodi godini za koju se utvrđuje porez na kuće za odmor, manje od šest mjeseci u tijeku odnosne godine, neovisno da li se radi

o jednokratnom ili periodičnom korištenju, te o tome gdje je prijavljeno prebivalište.

Ako je kuća za odmor stečena u vlasništvo nakon 31. ožujka godine za koju se utvrđuje porez, plaća se razmjerni dio poreza prema broju mjeseci preostalih do kraja tekuće godine.

Članak 10.

Kućom za odmor ne smatraju se gospodarstvene zgrade koje služe za smještaj poljodjelskih strojeva, oruđa i drugog pribora.

Članak 11.

Radi utvrđivanja radi li se o kući za odmor bitno je utvrditi koristi li se povremeno ili sezonski, a pri tome prijava prebivališta nije relevantan dokaz o činjenici da se predmetna kuća koristi za stalno stanovanje već je potrebno dokazati da se u navedenoj kući uistinu živi.

U postupku dokazivanja statusa kuće za odmor u smislu njenog povremenog ili sezonskog korištenja, status kuće za odmor dokazivat će se osim osobnom iskaznicom i drugim raspoloživim dokumentima i podacima kao što su: putovnica, mjesto i vrijeme nastanka troška električne energije, vode, telefona, prijema poštanske pošiljke, potvrda o zasnovanom radnom odnosu, izjava o izabranom liječniku, izjave svjedoka, mjesta podnošenja porezne prijave, očevid i svi drugi raspoloživi dokazi.

Članak 12.

Rješenje o utvrđivanju poreza na kuće za odmor donosi nadležno tijelo općinske uprave.

Obveznici poreza na kuće za odmor dužni su nadležnom tijelu iz stavka 1. ovog članka dostaviti podatke o kućama za odmor koji se odnose na mjesto gdje se nalaze ti objekti, te korisnu površinu najkasnije do 31. ožujka godine za koju se utvrđuje porez, odnosno u roku od 15 dana od dana nastanka promjene koja utječe na utvrđivanje poreza.

Porez na kuće za odmor plaća se u roku od 15 dana od dana dostave rješenja o utvrđivanju tog poreza sukladno članku 23. ove Odluke.

Članak 13.

Porez na kuće za odmor plaća se prema četvornom metru korisne površine.

U korisnu površinu kuće za odmor uračunavaju se podne površine: kuhinje, blagovaonice, dnevne sobe, soba, zahoda, kupaonice, hodnika, stubišta, ostave, balkona i lođa otvorenih najviše sa dvije strane, sukladno nomenklaturi građevinskih objekata.

Visina poreza na kuće za odmor iznosi 15,00 kn/m2

Članak 14.

Porez na kuće za odmor ne plaća se:

- na kuće za odmor za vrijeme dok su u njima smješteni prognanici i izbjeglice;

- na odmarališta u vlasništvu gradova odnosno općina ili županija koja služe za

smještaj djece do 15 godina starosti;

- na kuće za odmor koje se ne mogu koristiti zbog ratnih razaranja i prirodnih

nepogoda (poplava, požar, potres) te starosti i trošnosti.

Činjenicu starosti i trošnosti određene kuće za odmor zbog koje se određeni obveznik plaćanja poreza na kuće za odmor poziva, utvrđuje posebno povjerenstvo od tri člana koje imenuje načelnik, koje utvrđuje stanje kuće te stupanj useljivosti. Ukoliko povjerenstvo utvrdi da je stanje kuće za odmor takvo da nije podobna za stanovanje, tj. da zbog trošnosti i starosti ona predstavlja opasnost za stanara, vlasnik kuće će se osloboditi plaćanja poreza za tekuću godinu pa sve dok se kuća ne dovede u stanje uporabljivosti za stanara.

*3. Porez na korištenje javnih površina*

Članak 15.

Porez na korištenje javnih površina plaćaju pravne i fizičke osobe korisnici javnih površina, za čije je korištenje izdano odobrenje ili suglasnost od strane Jedinstvenog upravnog odjela.

Javnim površinama u smislu ove Odluke smatrat će se osobito:

- pločnici,

- trgovi,

- okoliš zgrada u vlasništvu Općine Povljana,

- općinski parkovi,

- dječja igrališta,

- športski objekti, prema posebnome općinskom propisu,

- prostor na tržnicama i

- druga zemljišta u vlasništvu Općine Povljana.

Članak 16.

Za korištenje javnih površina ispred zgrada, te za korištenje ostalih slobodnih površina za privremenu upotrebu, plaća se porez dnevno ili mjesečno za svaki četvorni metar prostora koji se zaprema, odnosno koristi.

Porez iz stavka 1. ovog članka plaća se:

|  |  |  |  |
| --- | --- | --- | --- |
| Red Br. | Namjena | Iznos (kn/m2) | Način plaćanja (dnevno/ mjesečno/ godišnje) |
| 1 | za uskladištenje materijala i robe: - ispred zgrade - na ostalim slobodnim površinama | 4,00 2,00 | dnevno dnevno |
| 2 | za izgradnju i popravak zgrada: - dogovorenom roku - izvan dogovorenog roka | 0,80 4,00 | dnevno dnevno |
| 3 | za zabavne putujuće radnje, ostale sezonske, te druge prigodne radnje, lutrija | 1,00 | dnevno |
| 4 | za prodaju na tržnicama, te za pečenje, odnosno prodaju kestenja, kikirikija, sladoleda i slastica | 8,00 | dnevno |
| 5 | za prodaju tiska, duhanskih i i drugih sličnih proizvoda u kioscima | 6,00 | dnevno |
| 6 | za organizirana parkirališta plaća koncesionar | 0,80 | mjesečno |
| 7 | za držanje vitrina radi izlaganja robe izvan poslovne zgrade | 80,00 | godišnje |
| 8 | natpisi, smjerokazi za tvrtke i radnje i sl., bez obzira na površinu | 100,00 | godišnje |
| 9 | prodaja prigodom manifestacija, po prodajnom mjestu, štandu | 100,00 | dnevno |
| 10 | za druge namjene | 8,00 | mjesečno |

Članak 17.

Rješenje o utvrđivanju poreza na korištenje javnih površina donosi nadležno tijelo Općine Povljana zaduženo za financije i proračun.

Nadležno tijelo Općine Povljana zaduženo za komunalni sustav dužno je tijelu iz stavka 1. ovog članka, odmah po donošenju, dostaviti odobrenje kojim se odobrava zauzimanje javne površine za koju se plaća porez na korištenje javnih površina.

Komunalni redar ovlašten je za nadzor nad korištenjem javnih površina.

Članak 18.

Porez na korištenje javnih površina plaća se u roku od 15 dana od dana dostave rješenja o utvrđivanju tog poreza sukladno članku 22. ove Odluke.

1. *Porez na promet nekretnina*

Članak 19.

Porez na promet nekretnina obračunava se i plaća prema odredbama Zakona o porezu na promet nekretnina (''Narodne novine'' br. 115/16, 106/18)

Članak 20.

Prihod od poreza na promet nekretnina pripada jedinici lokalne samouprave na području koje se nekretnina nalazi.

Promet nekretnina je svako stjecanje vlasništva nekretnine u Republici Hrvatskoj, a stjecanjem nekretnine smatra se kupoprodaja, zamjena, nasljeđivanje, darovanje, unošenje i izuzimanje nekretnina iz trgovačkog društva, stjecanje dosjelošću, stjecanje nekretnina u postupku likvidacije ili stečaja, stjecanje na temelju odluka suda ili drugog tijela, stjecanje temeljem zakona, te ostali načini stjecanja nekretnina od drugih osoba.

Domaće i strane fizičke ili pravne osobe izjednačene su glede plaćanja poreza na promet nekretnina ako međunarodnim ugovorom nije drukčije određeno.

III. ZAJEDNIČKE ODREDBE

Članak 21.

Nadležno tijelo koje obavlja poslove utvrđivanja, evidentiranja, nadzora, naplate i ovrhe općinskih poreza je Jedinstveni upravni odjel Općine Povljana, osim poreza na potrošnju koje provodi Područni ured Zadar, Ispostava Zadar, Samostalni izvršitelji Pag.

Članak 22.

Porez utvrđen ovom Odlukom porezni obveznik plaća sukladno važećoj Naredbi o načinu uplaćivanja prihoda proračuna, obveznih doprinosa te prihoda za financiranje drugih javnih potreba.

Članak 23.

Kada obveznik poreza dospjeli porez ne plati u propisanom roku, obračunat će mu se zakonska zatezna kamata od dana dospijeća obveze pa sve do dana namirenja duga.

Članak 24.

Na postupak utvrđivanja i naplate općinskih poreza te druga postupovna pitanja koja nisu uređena ovom Odlukom i Zakonom o lokalnim porezima, primjenjuje se zakon kojim je uređen porezni postupak.

Članak 25.

Na utvrđivanje poreza, naplatu, povrat poreza, žalbeni postupak, zastaru i prekršajni postupak primjenjuju se odredbe zakona kojim je uređen porezni postupak, osim ako je Zakonom o porezu na dohodak i Zakonom o lokalnim porezima drugačije određeno u kojem slučaju se primjenjuju odredbe tih zakona u postupcima utvrđivanja i naplate općinskih poreza.

IV. PRIJELAZNE I ZAVRŠNE ODREDBE

Članak 26.

Ova Odluka objavit će se u „Službenom glasniku Zadarske županije“, a stupa na snagu odmah.

Članak 26.

Stupanjem na snagu ove Odluke prestaje važiti dosadašnja Odluka o porezima Općine Povljana.

KLASA: 410-01/19-01/16

URBROJ: 2198/25-40-19-1

Povljana, 29. studenog 2019. godine

OPĆINSKO VIJEĆE OPĆINE POVLJANA

Predsjednik Općinskog vijeća

Šime Jurišić